|  |
| --- |
| **GARAPENERAKO LANKIDETZA- PROGRAMETARAKO LAGUNTZAK ARAUTZEN DITUEN DEKRETUAREN PROIEKTUA EGIN AURREKO KONTSULTA PUBLIKOA.** |

Administrazio Publikoen Administrazio Prozedura Erkideari buruzko urriaren 1eko 39/2015 Legearen 133.1 artikuluan ezarritakoa betez, aldez aurreko kontsulta egiten da prestatuko den arauak uki ditzakeen pertsonen eta ordezkaritza handiena duten erakundeen iritzia ezagutzeko honako honi buruz:

• Ekimenaren bidez konpondu nahi diren arazoak.

• Ekimena onartzeko premia eta aukera.

• Arauaren helburua.

• Bestelako aukera posibleak, arauzkoak eta ez-arauzkoak.

|  |  |
| --- | --- |
| **Arauaren aurrekariak** | 57/2007 Dekretua, apirilaren 3koa, Garapena eta Lankidetza Sustatzeko Fondoaren kargurako lankidetza- programetarako laguntzak arautzen dituena.  2007. urtean, Eusko Jaurlaritzaren Garapen Lankidetzarako Zuzendaritzak (Garapenerako Lankidetzaren Euskal Agentziaren aurrekaria dena), lankidetza-tresna berri bat jarri zuen abian: programak. Tresna hori Garapenerako Lankidetza Funtsaren kargurako lankidetza- programetarako laguntzak arautzen dituen Dekretu horrek arautu zuen. Programak urtero deitu ziren 2015era arte, 2013an izan ezik, krisi ekonomikoaren ondorioz funts erabilgarriak murriztu zirelako.  2012an Garapenerako Lankidetzaren Euskal Agentziak langile iraunkorrak jarri zituen, eta ordutik deialdietan diruz lagundutako programak kudeatzen lortutako esperientziaren bidez, zera ondorioztatu da: dirulaguntzen programaren kudeaketa-sistemak ahulezia nabarmenak dituela, eta horrek eragin negatiboa duela bai finantzatutako proposamenen kalitatean, bai laguntzetan. Era berean, uste da diruz lagundutako programek ez dituztela betetzen Dekretuan aurreikusitako helburuak. Inpaktu positiboak izan baditu ere, Garapenerako Lankidetzaren Euskal Agentziaren beste tresna batzuekin alderatuta programek ez dituzte behar bezala jasotzen esleitzen zaizkien elementu bereizgarriak.  2016 eta 2017 bitartean programa-tresnaren barne-ebaluazioa egin zen, hiru alderdi hauetan: ikuspegia, kudeaketa-eredua eta eskatutako baldintzak. Prozesu horretan, azterketa- eta eztabaida-gune zabalak bideratu dira eragile sozial eta instituzionalekin, eta horietan hainbat erakunde publikok eta euskal esparruko 34 erakundek baino gehiagok parte hartu dute.  2011. urteaz geroztik diruz lagundutako ekimenak aztertzeaz gain, programekin antzekotasun batzuk dituzten tresnak ere aztertu dira. Hau da, beste erakunde publiko batzuek araututakoaren azterketa egin da.  Egindako ebaluazio-prozesuaren ondorioak eta dekretuaren aldaketa-proposamenak jendaurrean aurkeztu ziren, 2017ko abenduaren 19an. Aurkezpen horretan, garapenerako lankidetzari lotutako 29 erakunde egon ziren. |
| **Konpondu nahi diren arazoak** | Dekretu berri bat onartzekotan, honako hau lortu nahi da:   * Tresnaren elementu bereizgarriak integratzea bultzatzen diren ekimenetan, * Lankidetza-programak bi fasetan bereiztea, kudeaketa-sistemak ez dezan murriztu ekimenak gauzatzeko benetako epealdia * Tresnaren malgutasuna handitzea, eta * Aurretiazko egiaztapen-prozeduraren ordez, deialdi bakoitzean egiaztatu beharreko baldintza batzuk ezartzea, eta, aldi berean, horiek tresnaren beraren helburuetara egokitzea, ekimenak tresnaren elementu bereizgarriekin lerrokatuz. |
| **Ekimena onartzeko premia eta aukera.** | **Premia**: 2007. urtean laguntzen lehen deialdia egin zenetik gaur arte, 53 programa sustatu dira, eta guztira 57.413.144,72 euroko dirulaguntza eman da. Denbora-tarte horretan, 15 erakundek baino ez zuten egiaztatu laguntza-deialdietan parte hartzeko baldintzak betetzen zituztela, horietatik, 14k proposamenak aurkeztu zituzten eta dirulaguntzak jaso zituzten.  Garapenerako lankidetzako beste tresna batzuen aldean, programak eraldaketa sakonagoak sortzeko sortu ziren, baita horiek integralagoak izateko ere. Horregatik, beharrezkotzat jo da tresnari finantzaketa handiagoa, gauzatze-aldi handiagoa eta gauzatu aurretik identifikatzeko fase bat ematea, baita garapenerako hezkuntzari buruzko atal bat eta maila anitzeko ekintzaren aldeko apustua txertatzea ere.  Deialdi desberdinetan diruz lagundutako programei egindako jarraipenean lortutako esperientziak agerian utzi du programak kudeatzeko sistemak ahulezia nabarmenak zituela, eta horrek eragin negatiboa zuela finantzatutako proposamenen kalitatean eta ematen zen laguntzan. Era berean, egiaztatu zen diruz lagundutako programek, inpaktu positiboak sortu arren, ez zituztela programa-tresnaren elementu bereizgarriak behar bezala integratzen (Garapenerako Lankidetzaren Euskal Agentziaren beste tresna batzuekin alderatuta). Beharrezkoa da ikuspegi global-lokala sartzea tresnaren nortasun-ikur gisa.  Esku hartzen duten subjektuen arteko lan-eskemaren aldaketa ere beharrezkoa da, funtzionamenduaren, kudeaketaren eta baliabideen transferentziaren logika bertikal bat ezartzeko, eta iparraldeko eta hegoaldeko ekimenen garapena argi eta garbi bereizten duen lan-eskema bat agerian uzteko. Hori dela eta, erakundeen arteko lan artikulatuagoa eta osagarriagoa ezarri behar da, erronka komunei heltzeko. Horrela, eskatutako baldintzak ez dira ezarriko dirulaguntza gauzatzen parte hartzen duten erakundeen jatorri geografikoaren arabera, edota dauden partzuergoetako buru diren ala ez kontuan hartuta; aitzitik, erakunde bakoitzak dirulaguntzaren kudeaketan eta gauzatzean duen partaidetza-mailaren arabera zehaztuko dira, jatorri geografikoa edozein dela ere.  Aurretik aipatutakoari gehitu behar zaio laguntzak emateko eta kudeatzeko prozedura ez zela eraginkorra, programei dirulaguntza osoa hasieran ematen baitzitzaien (aurkeztutako profilak baloratu ondoren, eta behin betiko proposamenak identifikatu eta formulatzeko fasea garatu aurretik). Horregatik, ezinbestekotzat jotzen da identifikazio- eta egikaritze-faseak argi eta garbi bereiztea, diruz lagun daitezkeen bi fase desberdin diren aldetik. Gainera, egikaritze-fasearen finantzaketa baldintzatu nahi da, programen behin betiko proposamenak baloratzeko prozesu baten bitartez.  **Aukera**: Apirilaren 3ko 57/2007 Dekretua argitaratu zenetik igarotako denborak, Garapenerako Lankidetzaren Euskal Agentzia sortu zenetik igarotako denborak (ekainaren 19ko 5/2008 Legearen bidez arautua) eta aurretik aipatutako arazoei irtenbidea emateko arrazoiek beharrezko egiten dute garapenerako lankidetza- programetako laguntzen araudi berri bat onartzea. |
| **Arauaren xedea** | Proiektatzen den arauaren xedeak dira, alde batetik, ikuspegi lokal-globala programen nortasun-ikur gisa kokatzea, eta, bestetik, aurkeztutako ekimenetan ikuspegi hori behar bezala txertatzen dela bermatuko duen kudeaketa-sistema bat ezartzea.  Horrek ez du esan nahi aurreko araudian programei esleitutako helburuak eskatzeari uzten zaionik, baizik eta aurrerapen bat egiten dela, GLEAk dituen beste tresna batzuen aldean, esleitzen zaizkien elementu bereizgarrietan eta balio erantsian arreta ipiniz.  Bestalde, arau berriak ezabatu egiten ditu apirilaren 3ko 57/2007 Dekretua kudeatzeko zailtasun eta ahulgune nagusiak.  Lau dira proiektatutako aldaketak: tresna ikuspegi lokal-globalera bideratzea, esku hartzen duten subjektuen artean lan-eredu bat ezartzea aipatutako asmo horrekin bat etorriz, identifikazio- eta gauzatze-faseak bereiztea –bigarren faserako sarbidea lehenengoaren onarpenaren araberakoa izango litzateke–, eta erakundeen aldez aurreko egiaztapen-prozeduraren ordez, deialdi bakoitzean ziurtatu beharreko baldintza batzuk ezartzea. |
| **Bestelako aukerak, arautzekoak eta arautzekoak ez direnak** | Azaldutakoa dela bide, ezinbestekoa da neurri arautzaile espezifikoa egitea, eta ezin daiteke beste aukerarik aztertu. |